‘Kapers’ dood ná skietery met polisieArgieffoto Twee persone is dood en twee in hegtenis geneem ná ŉ hoëspoedjaagtog met die polisie in Verulam, KwaZulu-Natal. “Die Inanda-misdaadeenheid was vanoggend in die vroeë oggendure besig met roetinepatrollie toe die beamptes ŉ verdagte Toyota Quantum-voertuig opgemerk het wat na bewering vroeër vandeesmaand in Inanda gekaap is,” het kol. Thembeka Mbhele, woordvoerder van die polisie, gesê. “Toe die beamptes die voertuig wou aftrek, het die bestuurder weggejaag en die beamptes het hulle agternagesit. Die bestuurder het egter beheer verloor oor die voertuig en in Verulam ŉ ongeluk gemaak,” het Mbhele verduidelik. “Die verdagtes het op die polisie geskiet, en die beamptes het teruggeskiet.” Twee verdagtes is noodlottig gewond. “Twee persone is op die toneel in hegtenis geneem. Die polisie het ook beslag gelê op ŉ ongelisensieerde vuurwapen wat vir ballistiese toetse gestuur sal word om te bepaal of dit met enige ander misdaad verbind kan word.” Die twee verdagtes, onderskeidelik 25 en 35 jaar oud, sal binnekort in die Ntuzuma-landdroshof verskyn op aanklag van die besit van ŉ ongelisensieerde vuurwapen en ammunisie en kaping. Mbhele het verduidelik die slagoffer het op 13 November omstreeks 21:30 met sy Toyota Quantum in Emachobeni in Inanda gery toe vier passasiers hom met ŉ vuurwapen gedreig het. “Een van die persone het met sy kontant en selfoon weggery. ŉ Saak van kaping is by die Inanda-polisiestasie aanhangig gemaak vir verdere ondersoek.”